- Matteus
- <
- 24
- >

24
Jeesus puhuu tulevaisuudesta
1 Jeesus oli lähdössä temppelialueelta. Hänen oppilaansa halusivat katsella hänen kanssaan temppelin rakennuksia.
2 Silloin Jeesus paljasti heille: »Kaikki nämä rakennukset hajotetaan maan tasalle.»
3 Kun Jeesus myöhemmin istui Öljymäen rinteellä, oppilaat tulivat kysymään, milloin kaikki tapahtuisi. »Millaiset enteet kertovat paluustasi ja maailmanlopusta?» he utelivat.
4 Jeesus vastasi: »Älkää antako kenenkään johtaa itseänne harhaan. 5 Moni sanoo olevansa odotettu Messias, ja ihmiset uskovat sen. 6 Saatte kuulla sodista, mutta ne eivät vielä merkitse paluutani. Niiden on ensin tultava: 7 maailman kansat ja valtiot hyökkäävät toisiaan vastaan. Monin paikoin on nälänhätää ja maanjäristyksiä. 8 Mutta kaikki tämä on vasta uuden aikakauden syntymiseen liittyvien tuskien alkua.
9 Teitä kidutetaan ja tapetaan. Koko maailma vihaa teitä siksi, että olette minun omiani. 10 Monet lankeavat takaisin syntiin ja alkavat pettää ja vihata muita. 11 Väärät profeetat johtavat monia harhaan. 12 Synti rehottaa joka puolella ja viilentää useiden rakkauden. 13 Mutta ne jotka kestävät loppuun asti, pelastuvat.
14 Hyvää uutista taivaan valtakunnasta julistetaan koko maailmassa. Vasta kun kaikki kansat ovat kuulleet sen, tulee loppu.
15 Kun pyhässä paikassa tapahtuu Danielin ennustama kauhea asia*Dan. 12:11. (hyvä lukija, ole tarkkana! Matt. huom.), 16 Juudeassa olevien on paettava vuorille. 17 Kattotasanteelta ei pidä lähteä sisälle pakkaamaan, vaan suoraan pakoon. 18 Jos olette pellolla, älkää lähtekö hakemaan kotoa vaatteita.
19 Sääli niitä, jotka silloin odottavat lasta tai joiden hoidossa on pikkulapsia! 20 Rukoilkaa, että pako ei tapahtuisi talvella eikä sapattina†Kaupungin portit olivat sapattina kiinni.. 21 Sellaista vainoa kuin silloin ei maailmassa ole ollut koskaan aikaisemmin eikä tule sen jälkeen.
22 Jos niitä päiviä ei lyhennettäisi, koko ihmiskunta tuhoutuisi. Jumala lyhentää niitä valitsemiensa ihmisten tähden.
23 Älkää uskoko, jos kuulette, että Messias, Kristus, on nähty jossakin. 24 Väärät kristukset ja profeetat tekevät suuria ihmeitäkin. Jos olisi mahdollista, he pettäisivät jopa Jumalan omia‡Sananmukaisesti: »jopa valittuja».. 25 Olen nyt varoittanut teitä.
26 Jos joku kertoo teille, että Kristus on tullut takaisin ja on autiomaassa, älkää erehtykö lähtemään sinne. Älkää myöskään uskoko, jos kuulette huhun, että hän piileskelee jossakin tietyssä paikassa. 27 Kun palaan§Sananmukaisesti: »Ihmisen Pojan paluu»., kaikki näkevät sen kuin kirkkaan salamanleimahduksen. 28 Raadon luo kokoontuvat korppikotkat.
29 Pian tuon vainon jälkeen aurinko pimenee, kuu menettää valonsa ja tähdet*Sananmukaisesti: »tähdet putoavat». näyttävät putoavan taivaalta. Maailmankaikkeutta säätelevät voimat järkkyvät.†Sananmukaisesti: »taivaan voimat järkkyvät».
30 Ja lopuksi sitten ilmestyy taivaalle minun‡Sananmukaisesti: »Ihmisen Pojan». tuloni merkki. Koko maailma valittaa surkeasti. Kansat näkevät minun tulevan pilvissä täynnä voimaa ja kirkkautta. 31 Kuuluu mahtava torventoitotus, ja minä lähetän enkelini maan päälle. He kokoavat valitsemani ihmiset kaikista ilmansuunnista.
32 Viikunapuu muistuttaa teitä tärkeästä asiasta: kun siihen alkaa puhjeta lehtiä, on kesä miltei käsillä. 33 Samoin, kun näette kaiken tämän alkavan tapahtua, tiedätte, että takaisintuloni§Sananmukaisesti: »hänen paluunsa». on hyvin lähellä. 34 Tämä sukupolvi elää vielä silloin.
35 Taivas ja maa katoavat, mutta minun sanani ovat ikuisia. 36 Lopun hetkeä ei muuten tiedä kukaan, eivät enkelitkään – eikä edes Jumalan Poika. Vain Isä tietää sen.
37 Maailma on minun palatessani samanlainen kuin Nooan aikaan. 38-39 Ihmiset eivät uskoneet*Sananmukaisesti: »eivät tienneet»., että vedenpaisumus tulisi. Mistään piittaamatta he viettivät häitään ja juhliaan. Mutta yhtäkkiä alkoi sataa ja ihmiset hukkuivat tulvaan. Minun paluuni on yhtä yllättävä.
40 Kaksi miestä on silloin yhdessä peltotöissä: toinen heistä otetaan taivaaseen, toinen jää. 41 Kaksi naista tekee kotitöitä: toinen otetaan, toinen jää siihen missä on. 42 Olkaa valmiita. Ette tiedä, minä päivänä Herranne tulee.
43 Jos omistaja vartioi taloaan varkailta, he eivät pääse yllättämään häntä. 44 Teidänkin on oltava koko ajan varuillanne. Ette voi etukäteen aavistaa tuloani.
45 Oletko sinä hyvä ja uskollinen Herran palvelija? Olenko pyytänyt sinua huolehtimaan taloudestani ja antamaan lapsilleni joka päivä ruokaa? 46 Siunattu sinä, jonka näen hoitavan uskollisesti tehtäviäsi, kun palaan. 47 Annan sinulle silloin vastuun koko omaisuudestani.
48 Mutta jos olet huono palvelija ja sanot itseksesi: ’Ei isäntä varmaan vielä tule’ 49 ja heittäydyt väkivaltaiseksi, alat mässäillä ja pitää juominkeja, sinulle ei käy hyvin. 50 Isäntäsi palaa odottamatta. 51 Saat yhtä ankaran rangaistuksen kuin teeskentelijät: joudut heidän kanssaan kadotukseen.»

- Matteus
- <
- 24
- >

*24:15 Dan. 12:11.

†24:20 Kaupungin portit olivat sapattina kiinni.

‡24:24 Sananmukaisesti: »jopa valittuja».

§24:27 Sananmukaisesti: »Ihmisen Pojan paluu».

*24:29 Sananmukaisesti: »tähdet putoavat».

†24:29 Sananmukaisesti: »taivaan voimat järkkyvät».

‡24:30 Sananmukaisesti: »Ihmisen Pojan».

§24:33 Sananmukaisesti: »hänen paluunsa».

*24:38-39 Sananmukaisesti: »eivät tienneet».

© 1976 Biblica